**Maailman shakkiliiton FIDE:n** myöntämät 

lähi-, kirje- ja tehtäväshakin **arvonimet** ovat elinikäisiä. Pelaajille ja ratkaisijoille ne myönnetään ainoastaan kilpailumenestyksen perusteella, eli ne kuvaavat tavallaan pelaajaluokkia. Naisilla on omat kansainväliset arvonimensä, joiden vaatimukset ovat alemmat, mutta se ei kuitenkaan estä heitä tavoittelemasta yleisiä arvonimiä normaalien kriteerien mukaisesti.

Miesten ja naisten suurmestarin ja kansainvälisen mestarin arvoja ei myönnetä suoraan vahvuusluvun perusteella, vaan yleisin tapa niiden saamiseen on tietyt, tarkasti määritellyt ehdot täyttävien tulosten tekeminen eri turnauksissa. Näitä onnistuneita suorituksia kutsutaan arvonimituloksen tekemiseksi eli kiinnitykseksi arvonimeen. Aiemmin arvonimitulokset piti tehdä tietyn ajan sisällä, mutta tämä ehto on poistunut
.
Edelläolevan lisäksi pelaajan pitää olla saavuttanut arvonimelle asetettu Elo-raja. FIDE-mestariksi ja -mestariehdokkaaksi korottuu saavuttamalla asetetun Elo-rajan. 

Kirje- ja tehtäväshakissa on vastaavat hierarkiansa ja kaikissa pelimuodoissa on henkilön luonnollisesti mahdollista pätevöityä kansainväliseksi tuomariksi. Lisäksi FIDE myöntää *International Organizer (IO)* -sertifikaatteja kilpailujen järjestäjille.

Vuosiluvut ovat arvonimien perustamisvuosia. Ensimmäiset niistä FIDE myönsi 1950.

Lähishakki
----------

Seuraavat lähishakin kansainvälisten arvonimien myöntämisperusteet ovat heinäkuulta 2014. 

FIDE-mestarien ja -mestariehdokkaiden arvot voi myönnetään pelkän rajan ylittävän elo-luvun saavuttamisesta. Ylempien arvojen (SM, KvM, NSM ja NkvM) saavuttaminen on riippuvainen useiden ehtojen täyttymisestä. Näitä ovat yleispätevästi muun muassa seuraavat: 

* arvonimen myöntämiseen vaaditaan vähintään kaksi arvonimitulosta, eli -kiinnitystä turnauksissa, jotka yhteensä käsittävät vähintään 27 peliä, sekä tietyn elo-rajan saavuttamista.
* samaa turnaussuoritusta voi hyödyntää osana useampaa eritasoista arvonimikiinnityshakemusta
* tietokoneohjelmia vastaan pelattuja pelejä ei oteta huomioon
* yksittäisiä kaksinotteluita ei oteta huomioon
* vähintään yksi arvonimitulos pitää tehdä turnauksessa, jossa pelaaja kohtaa vastustajia vähintään kahdesta muusta liitosta kuin hänen omasta kansallisesta jäsenliitostaan (Suomessa SSL)
* vähintään puolet vastustajista pitää olla vähintään naisten FIDE-mestareita
* mukaan luettavien vastustajien tulee täyttää tietty elo-keskiarvo ja yksittäin tietty elo-minimi
* SM, KvM, NSM ja NkvM -arvojen hyväksyttävät elorajat voi saavuttaa myös kesken turnauksen
* pelaaja voi vaadittavan elo- tai suorituslukurajan saavuttamiseksi ylikirjauttaa voitettuja pelejään niin kauan kuin arvonimitulokselle asetetut muut ehdot täyttyvät

Arvonimen voi myös saada menestymällä tietyssä mestaruusturnauksessa. Tällöin pelaajan oma liitto voi tehdä asiassa hakemuksen.

Arvonimituloksissa mainittu suoritusluku Rp lasketaan kaavalla {\displaystyle Rp=Ra+dp}  

missä Ra on vastustajien elo-keskiarvo ja pelaajan tositulosta vastaava muutos dp luetaan FIDE:n tekemästä suorituslukutaulukosta.

### Suurmestari (SM)

*Pääartikkeli: Suurmestari*
Suurmestarin (engl. *Grandmaster, GM*, 1950) arvoon vaaditaan 2500 pisteen elo-rajan saavuttamista. Arvonimitulokseen eli -kiinnitykseen vaaditaan muun muassa suorituslukua 2600 vähintään 27:ssä hyväksyttävässä pelissä, joissa vastustajien vahvuuslukukeskiarvo on ollut vähintään 2380 ja kaikkien yksittäisten vastustajien vahvuus vähintään 2200. 

### Kansainvälinen mestari (KvM)

Kansainvälisen mestarin (engl. *International Master, IM*, 1950) arvolle on samankaltaiset ehdot. Elo-raja 2400 pistettä, kiinnityksen suorituslukuvaatimus 2450.

### Naisten suurmestari (NSM)

Naisten suurmestarin (engl. *Woman Grandmaster, WGM*, 1977) elo-raja on 2300.

### Naisten kansainvälinen mestari (NkvM)

Naisten KvM -arvon (engl. *Woman International Master, WIM*, 1950) elo-raja on 2200.

### FIDE-mestari (FM)

FIDE-mestarin (engl. *FIDE Master, FM*, 1978) arvoon vaaditaan elo-luku 2300, naisten FIDE-mestarin arvoon 2100.

### FIDE:n mestariehdokas

FIDE-mestariehdokkaan (engl. *Candidate Master, CM*, 2002) elo-vaatimus on 2200; naisten vastaava 2000.

Kirjeshakki
-----------

* Kirjeshakin suurmestari (KSM, engl.  *International Correspondence Chess Grandmaster ICCGM* ) (1953)
* *Senior International Master SIM*
* Kirjeshakin kansainvälinen mestari (KKvM, engl. *International Correspondence Chess Master ICCM*) (1953)

Tehtäväshakki
-------------

* Tehtäväshakin suurmestari (engl. *Grandmaster of Composing GMC*) (1972)
* Kansainvälinen tehtävämestari (engl. *International Master of Composing IMC*) (1959)
* Tehtäväshakin FIDE-mestari (engl.*FIDE Master of Composing FMC*) (1990)

* Ratkaisemisen suurmestari (engl. *Grandmaster of Solving GMS*) (1982)
* Ratkaisemisen kansainvälinen mestari (engl. *International Master of Solving IMS*) (1982)
* Ratkaisemisen FIDE-mestari (engl. *FIDE Master of Solving FMS*)

Lähteet
-------

* FIDE Title Regulations effective from 1 July 2014 (FIDE Handbook B 01 - FIDE:n online-käsikirjan arvonimisäännöstö) Maailman shakkiliitto FIDE. Viitattu 8.7.2014.
* (Arkistoitu – Internet Archive) Suomen tehtäväniekat: perustietoa tehtäväshakista

### Viitteet

1. ↑  1.0 Requirements for titles designated in 0.31 (Kohta 1.54) *fide.com*.  (englanniksi)
2. ↑  Hooper, David & Whyld, Kenneth: *The Oxford Companion to Chess*. (toinen painos). Oxford University Press, 1992. ISBN 0-19-866164-9. (englanniksi)
3. ↑  Fiden arvonimisäännöstö 2014: 1.3
4. 1 2 3  Fiden arvonimisäännöstö 2014: 1.5: Requirements for Award of the Title, having achieved Norms
5. 1 2  Fiden arvonimisäännöstö 2014: 1.43
6. ↑  Fiden arvonimisäännöstö 2014: 1.6, 1.11
7. ↑  Fiden arvonimisäännöstö 2014: 1.45
8. ↑  Fiden arvonimisäännöstö 2014: 1.46–1.48
9. ↑  Fiden arvonimisäännöstö 2014: 1.42f
10. ↑  Fiden arvonimisäännöstö 2014: 0.5–0.6
11. ↑  Suorituslukutaulukko: Fiden arvonimisäännöstö 2014: 1.49